ROZHODNUTIE POLITICKÉHO A BEZPEČNOSTNÉHO VÝBORU ACEH/1/2005
z 15. novembra 2005
o zriadení Výboru prispievateľov pre Pozorovateľskú misiu Európskej únie v Acehu (Indonézia) (Acehská pozorovateľská misia - APM)
(2005/860/ES)
POLITICKÝ A BEZPEČNOSTNÝ VÝBOR,
so zreteľom na Zmluvu o Európskej únii, a najmä na tretí pododsek jej článku 25,
so zreteľom na jednotnú akciu Rady 2005/643/SZBP z 9. septembra 2005 o Pozorovateľskej misii Európskej únie v Acehu (Indonézia) (Acehská pozorovateľská misia - APM) (1), a najmä na jej článok 10 ods. 3,
keďže:
(1)
Podľa článku 10 ods. 3 jednotnej akcie 2005/643/SZBP Rada poverila politický a bezpečnostný výbor (PBV), aby zriadil Výbor prispievateľov pre Pozorovateľskú misiu Európskej únie v Acehu (Indonézia) (Acehská pozorovateľská misia - APM).
(2)
Dňa 10. decembra 2002 Rada schválila Konzultácie o príspevkoch nečlenských štátov EÚ na operácie civilného krízového riadenia EÚ a postupy pri vykonávaní týchto príspevkov, ktoré rozpracovali dojednania pre účasť tretích štátov na operáciách civilného krízového riadenia vrátane zriadenia výboru prispievateľov.
(3)
Výbor prispievateľov bude zohrávať kľúčovú úlohu pri každodennom riadení misie; výbor bude hlavným fórom na prerokúvanie všetkých problémov týkajúcich sa každodenného riadenia misie; PBV, ktorý vykonáva politickú kontrolu a strategické riadenie misie, bude zohľadňovať názory vyjadrené výborom,
ROZHODOL TAKTO:
Článok 1
Zriadenie
Týmto sa zriaďuje Výbor prispievateľov pre Pozorovateľskú misiu Európskej únie v Acehu (Indonézia) (Acehská pozorovateľská misia - APM) (ďalej len „VP“).
Článok 2
Funkcie
1. VP môže vyjadriť názory. PBV berie takéto názory do úvahy a vykonáva politickú kontrolu a strategické riadenie misie.
2. Mandát VP je ustanovený v Konzultáciách o príspevkoch nečlenských štátov EÚ na operácie civilného krízového riadenia EÚ a postupoch pri vykonávaní týchto príspevkov.
Článok 3
Zloženie
1. Všetky členské štáty sú oprávnené zúčastňovať sa na rokovaní výboru. Len prispievajúce štáty sa však zúčastňujú na každodennom riadení misie. Na zasadnutiach VP sa môžu zúčastňovať zástupcovia tretích štátov, ktoré sa podieľajú na misii. Na zasadnutiach VP sa môže zúčastňovať aj zástupca Komisie Európskych spoločenstiev.
2. VP dostáva pravidelné informácie od vedúceho misie.
Článok 4
Predseda
Pre misiu uvedenú v článku 1 predsedom VP je v súlade s konzultáciami a postupmi uvedenými v článku 2 ods. 2 zástupca generálneho tajomníka/vysokého splnomocnenca v úzkej spolupráci s predsedníctvom.
Článok 5
Zasadnutia
1. VP pravidelne zvoláva predseda. Ak si to vyžadujú okolnosti, môže sa zvolať mimoriadne zasadnutie, a to na podnet predsedu alebo na žiadosť zástupcu štátu, ktorý sa podieľa na misii.
2. Predseda vopred rozošle predbežný program a dokumenty, ktoré sa týkajú zasadnutia. Predseda zodpovedá za sprostredkovanie výsledkov rokovaní VP pre PBV.
Článok 6
Dôvernosť
1. Na zasadnutia a konanie VP sa vzťahujú bezpečnostné predpisy Rady. Zástupcovia vo VP majú predovšetkým zodpovedajúcu bezpečnostnú previerku.
2. Na rokovania VP sa vzťahuje povinnosť zachovania služobného tajomstva.
Článok 7
Nadobudnutie účinnosti
Toto rozhodnutie nadobúda účinnosť dňom jeho prijatia.
V Bruseli 15. novembra 2005